VEGA præsenterer

**Endnu flere får mulighed for at opleve Lars H.U.G. live**

*Lars H.U.G.s nye album,* 10 sekunders stilhed*, har fået fremragende anmeldelser. Endnu flere interesserede får nu mulighed for at opleve Lars H.U.G. når han spiller ekstrakoncert i Store VEGA onsdag d. 1. april.*  
Den 3. november udkom den danske sangers seneste album, *10 sekunders stilhed*, der er hans første dansksprogede album i 22 år. Modtagelsen af albummet har været uhyre positiv, og interessen for at opleve [Lars H.U.G.](http://www.larshug.dk/) og det nye album er da også stor.

I starten af oktober offentliggjorde VEGA koncert med den roste pop/rock-sanger i Store VEGA, og denne koncert er allerede blevet udsolgt. Der offentliggøres derfor nu en ekstrakoncert med Lars H.U.G. den 1. april i Store VEGA.  
  
**Topkarakter til nye danske sange**  
Det er ikke blot 22 år siden, Lars H.U.G. har udgivet et dansksproget album. Det er i det hele taget 11 år siden, man sidst har hørt nyt fra den populære sanger. Imidlertid viser det nye album, at H.U.G. er tilbage og måske i sit livs form. I hvert fald er anmelderne samlet over én kam begejstrede for det nye album.  
  
I sin 6-stjernede anmeldelse skriver BTs anmelder Henning Høeg fx:  
”*Med sit nye album '10 sekunders stilhed', der udkommer mandag, har den 61-årige maler, komponist og fra tid til anden, modvillig rockstjerne nemlig lavet årets, hvis ikke årtiets danske rockalbum. 12 sange, der gør det endnu skønnere at være i live.*”  
[Læs hele anmeldelsen](http://www.bt.dk/musik/velkommen-tilbage-efter-11-aar-seks-stjerner-til-lars-h.u.g.).  
  
[Berlingskes anmelder giver 5/6 stjerner](http://www.b.dk/musik/nyt-lars-h.u.g.-album-et-hug-og-en-luns-af-hjertet) og skriver:  
”*Det er ikke en plade skabt til at blive et hit på streamingtjenesterne eller med garanti for fast rotation på P3s formiddagsflade. Men den er et tidløst værk, der holder. Fra en kunstner, der har lavet et hug i sit hjerte og nu tilbyder os et stykke. Den slags må man bare ikke sige nej til.*”   
  
Både Politiken, Jyllandsposten, Gaffa og Soundvenue belønner udgivelsen med 4 stjerner, og der er altså blevet taget rigtig godt imod Lars H.U.G.s nye udspil. Til foråret drager den aktuelle sanger så på turné og spiller altså to koncerter i Store VEGA, hhv. den 12. marts og ekstrakoncert den 1. april.  
  
**Fakta om koncerten**  
Lars H.U.G. ekstrakoncert  
Onsdag 1. april kl. 20

Store VEGA, Enghavevej 40, 1674 Kbh. V  
275 kr. + gebyr  
Forsalg via VEGAs hjemmeside og Billetnet.  
Læs mere om koncerten på  
  
  
*For yderligere oplysninger kontakt venligst*  
Anders Madsen  
Online-redaktør, VEGA

[akm@vega.dk](mailto:akm@vega.dk) - 3326 0946